Document ID: 32001D0659

Απόφαση της Επιτροπής
της 6ης Αυγούστου 2001
για την τροποποίηση της απόφασης 94/984/ΕΚ για την εισαγωγή νωπού κρέατος πουλερικών από την Βραζιλία
[κοινοποιηθείσα υπό τον αριθμό Ε(2001) 2469]
(Κείμενο που παρουσιάζει ενδιαφέρον για τον ΕΟΧ)
(2001/659/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(1), όπως τροποποιήθηκε τελευταία από την οδηγία 1999/89/ΕΚ(2), και ιδίως τα άρθρα 11 και 12,
Εκτιμώντας τα ακόλουθα:
(1) Η απόφαση 94/984/ΕΚ της Επιτροπής, της 20ής Δεκεμβρίου 1994, για τον καθορισμό των υγειονομικών όρων και των κτηνιατρικών πιστοποιητικών που απαιτούνται για την εισαγωγή νωπού κρέατος πουλερικών από ορισμένες τρίτες χώρες(3), όπως τροποποιήθηκε τελευταία από την απόφαση 2001/598/ΕΚ(4), προβλέπει, όσον αφορά τα κτηνιατρικά πιστοποιητικά, δύο διαφορετικές υγειονομικές βεβαιώσεις, το υπόδειγμα Α και το υπόδειγμα Β, των οποίων η χρήση εξαρτάται από την κατάσταση της ψευδοπανώλης των πτηνών στη σχετική χώρα.
(2) Ορισμένες περιφέρειες της Βραζιλίας μπορούν να χρησιμοποιούν το υπόδειγμα Α του πιστοποιητικού για την εξαγωγή κρέατος πουλερικών στην Κοινότητα.
(3) Κρούσματα ψευδοπανώλης των πτηνών μόλυναν ορισμένα μη εμπορικά σμήνη πουλερικών στην πολιτεία Goiás. Συνεπώς, η περιφέρεια αυτή της Βραζιλίας, από την οποία επιτρεπόταν η εξαγωγή νωπού κρέατος πουλερικών στην Κοινότητα, δεν είναι πλέον απαλλαγμένη από την ψευδοπανώλη των πτηνών.
(4) Η επιθεώρηση που πραγματοποιήθηκε από τις υπηρεσίες της Επιτροπής στη Βραζιλία τον Οκτώβριο 2000 για την αξιολόγηση της υγειονομικής κατάστασης και οι συμπληρωματικές πληροφορίες που διαβιβάστηκαν από τις αρχές της Βραζιλίας έδειξαν ότι τα μέτρα καταπολέμησης των νόσων για τα κρούσματα της ψευδοπανώλης των πτηνών είναι ισοδύναμα με εκείνα που αναφέρονται στην οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλης των πτηνών(5), όπως τροποποιήθηκε τελευταία από την πράξη προσχώρηση της Αυστρίας της Φινλανδίας και της Σουηδίας.
(5) Κρίνεται σκόπιμο στη βάση αυτή να συνεχιστούν οι εισαγωγές νωπού κρέατος πουλερικών, από την περιφέρεια αυτή. Ως εκ τούτου, η υγειονομική βεβαίωση του υποδείγματος Α πρέπει να τροποποιηθεί.
(6) Κρίνεται σκόπιμο να περιοριστεί το πεδίο εφαρμογής της παρούσας απόφασης στα είδη των πουλερικών που καλύπτονται από την οδηγία 71/118/ΕΟΚ του Συμβουλίου, της 15ης Φεβρουαρίου 1971, περί των υγειονομικών προβλημάτων στον τομέα των συναλλαγών νωπών κρεάτων(6), όπως τροποποιήθηκε τελευταία από την οδηγία 97/79/ΕΚ(7), και, αν είναι αναγκαίο, να οριστούν υγειονομικοί όροι και κτηνιατρική πιστοποίηση για άλλα είδη πουλερικών σε ξεχωριστή απόφαση.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα II μέρος 2 υπόδειγμα Α της απόφασης 94/984/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται στο πιστοποιημένο νωπό κρέας πουλερικών από την 1η Σεπτεμβρίου 2001.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Αυγούστου 2001.

Labels: 3
17
18